મહાભારતનું યુદ્ધ માણસની માણસ દ્વારા થયેલી હત્યાનો હાહાકાર મચાવનારું હતું. લગભગ એ જ રીતે કલિંગના યુદ્ધમાં થયેલી હત્યાનું પ્રમાણ પણ થથરાવનારું હતું. અર્જુન અને અશોક વચ્ચેનો તફાવત સમજવા જેવો છે. અર્જુનને યુદ્ધ શરૂ થાય એ પહેલાં વિષાદ થયો અને અશોકને યુદ્ધ પૂરું થયા પછી વિષાદ થયો. કોઈ પણ યુદ્ધ વિષાદ વિનાનું હોતું નથી. યુદ્ધનો ઇતિહાસ હોય છે. વિષાદનો ઇતિહાસ નથી હોતો. ઈસવી સન પૂર્વે છઠ્ઠી સદીમાં મહાવીર અને બુદ્ધ દ્વારા થયેલી વિચારક્રાંતિને કારણે એક ઘટના એવી બની કે જાણે હિંસાના બળબળતા રણમાં અહિંસા અને કરુણાનાં અમીછાંટણાં થયાં. સમ્રાટ અશોક શ્રમણ ઉપગુપ્તથી પ્રભાવિત થઈને બુદ્ધને શરણે ગયો. માનવઇતિહાસમાં કદાચ પહેલી વાર યુદ્ધ હાર્ર્યું અને શાંતિનો વિજય થયો.